ai4bharat/Pralekha huggingface dataset:
சமூக நிதி மற்றும் அதிகாரமளித்தல் அமைச்சகம்
தேசிய பிற்படுத்தப்பட்டோர் பிரிவு நிதி, மேம்பாட்டுக் கழகம் & தேசிய பட்டியல் வகுப்பினர் நிதி மேம்பாட்டு கழகம் - பஞ்சாப் நேஷனல் வங்கி : புரிந்துணர்வு உடன்படிக்கை
மத்திய சமூக நீதி மற்றும் அதிகாரமளித்தல் அமைச்சகத்தின்கீழ், பொருளாதார ரீதியில் பின்தங்கியுள்ள பட்டியல் இனத்தவர், இதர பிற்படுத்தப்பட்டோர் அடங்கிய தனிநபர் பயனாளிகளும், சுய உதவிக் குழுக்களும் பயனடையும் வகையில் செயல்படும் விஸ்வாஸ் திட்டத்திற்கு மேலும் வலு சேர்க்கும் நோக்கத்துடன் ஒரு புரிந்துணர்வு உடன்படிக்கை செய்யப்பட்டுள்ளது. தேசிய பிற்படுத்தப்பட்டோர் பிரிவு நிதி, மேம்பாட்டு கழகமும் , தேசிய பட்டியல் இனத்தவர் நிதி மேம்பாட்டு கழகமும்  பஞ்சாப் நேஷனல் வங்கியுடன் இந்த உடன்படிக்கையில் கையெழுத்திட்டுள்ளன.
நாடெங்கிலும் உள்ள தொழில்முனைவோரும், சுய உதவிக் குழுக்களும் இந்தத் திட்டத்தினால் பயனடைவார்கள். இந்தப் புரிந்துணர்வு உடன்படிக்கையின் மூலம் ஓபிசி/எஸ்.சி சுய உதவி குழுக்கள் ரூபாய் 4 லட்சம் வரையும், ஓபிசி/எஸ்.சி தனி நபர்கள் ரூபாய் 2 லட்சம் வரையும் கடன்கள் பெறலாம். கடன் பெறுவோருக்கு 5 சதவீத வட்டி மானியத் தொகை நேரடியாக அவர்களது வங்கிக் கணக்கில் சேர்க்கப்படும்.
இந்த உடன்படிக்கையில் பஞ்சாப் நேஷனல் வங்கியின் பொதுமேலாளர் திரு அருண் குமார் ஷர்மா, தேசிய பிற்படுத்தப்பட்டோர் பிரிவு நிதி, மேம்பாட்டுக் கழகத்தின் திட்ட பொது மேலாளர் திருமதி அனுபமா சூத், தேசிய எஸ்.சி பிரிவினர் நிதி மேம்பாட்டு கழகத்தின் துணைப் பொது மேலாளர் திரு அமித் பாட்டியா ஆகியோர் இந்த கழகங்களின் மேலாண் இயக்குநர் திரு கே நாராயண் முன்னிலையில் கையெழுத்திட்டனர்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:
https://www.pib.gov.in/PressReleasePage.aspx?PRID=1679108
குறு சிறு மற்றும் நடுத்தர தொழில் துறை அமைச்சகம்
பிரதமர் ஊரக வேலைவாய்ப்புத் திட்டங்களைத் துரிதப்படுத்துவதிலிருந்த தடைகளை அரசு நீக்கியது; விரைவாக நடைமுறைப்படுத்தப்படுவதை காதி, கிராமத்தொழில் ஆணையம்  உறுதிப்படுத்த வேண்டும்
நாட்டில் வேலைவாய்ப்பு கிடைப்பதற்கான கால அளவு விரைவுபடுத்தப்பட உள்ளது. மத்திய அமைச்சர் திரு நிதின் கட்காரி தலைமையிலான சிறு, குறு, நடுத்தரத் தொழில் துறைகளுக்கான அமைச்சகம், முக்கிய கொள்கை முடிவு ஒன்றை எடுத்துள்ளது. இதன்படி பிரதமர் வேலைவாய்ப்பு உற்பத்தித் திட்டத்திற்கு மாவட்ட ஆட்சியாளர்கள் தலைமையிலான மாவட்ட அளவிலான பணிக்குழு பரிந்துரைகளை அனுப்ப வேண்டும் என்ற தேவை இனி இல்லை. மாவட்ட அளவிலான பணிக்குழுவின் DLTFC இந்தப்பணி நீக்கப்பட்டுவிட்டது. இதனால் இத்திட்டத்திற்கான நடைமுறை மேலும் எளிதாக்கப்பட்டுவிட்டது.
திருத்தியமைக்கப்பட்ட விதிமுறைகளின்படி, பிரதமர் வேலைவாய்ப்பு உற்பத்தித் திட்டத்தை நடைமுறைப்படுத்தும் மைய முகமையான காதி மற்றும் கிராமப்புறத் தொழில் துறை ஆணையம்  உருவாகவுள்ள நிறுவனங்களிடமிருந்து பெறப்படும் விண்ணப்பங்களை /திட்டங்களை, முறைப்படி மிகுந்த கவனத்துடன், நேரடியாக பரிசீலனை செய்து, அவற்றை கடன் வழங்கும் முடிவுகள் எடுப்பதற்காக, நேரடியாக வங்கிகளுக்கு அனுப்பலாம். இதுவரை திட்டங்கள் மாவட்ட அளவிலான செயல் குழுக்கள்  மூலமாகவே பரிசீலிக்கப்பட்டு வந்தன. இதனால் திட்டங்களுக்கு அனுமதி வழங்குவதில் அடிக்கடி தாமதம் ஏற்பட்டு வந்தது.
மாவட்ட அளவிலான செயல் குழுக்கள் நீக்கப்பட்டு விட்டதையடுத்து, பிரதமர் வேலைவாய்ப்பு உற்பத்தித் திட்டத்தின் கீழ் பெறப்படும் திட்டங்களுக்கு ஒப்புதல் அளிப்பதற்கு இருந்த பெரும் இடையூறு நீக்கப்பட்டுவிட்டது என்று கிராமப்புறத் தொழில் துறை ஆணையத்தின்  தலைவர் திரு வினய் குமார் சக்சேனா கூறினார். நாட்டின் நலன் கருதி விரைவாக நடவடிக்கை எடுத்தமைக்காக மத்திய அமைச்சர் திரு.கட்காரிக்கு அவர் நன்றி தெரிவித்தார்.
கொரோனா வைரஸ் நோய் காரணமாக அறிவிக்கப்பட்டுள்ள, தேசிய அளவிலான பொது முடக்கம் காரணமாக வேலைவாய்ப்புப் பிரிவு பாதிக்கப்பட்டிருந்த காலத்தில், அரசின் இந்த முடிவு வந்துள்ளது. திட்டங்களை விரைந்து நடைமுறைப்படுத்துவதற்கு, திருத்தி அமைக்கப்பட்ட கொள்கை வழிவகுக்கும். கிராமப்புறங்களிலும் ஊரகப் பகுதிகளிலும், பிரதமர் வேலைவாய்ப்பு உற்பத்தித் திட்டத்தின் கீழ் புதிய வேலை வாய்ப்புகளை இது உருவாக்கும்.
(Visitor Counter : 163
தொலைதொடர்பு மற்றும் தகவல் தொழில்நுட்ப அமைச்சகம்
வடகிழக்கு மாநிலங்களுக்கு அதிவேக இன்டர்நெட் சேவை பெற பிஎஸ்என்எல் நிறுவனத்துடன் யுஎஸ்ஓஎப் ஒப்பந்தம்
வடகிழக்கு மாநிலங்களுக்கு அதிவேக இன்டர்நெட் சேவை பெறுவதற்கு, ‘யுனிவர்ஷல் சர்வீஸ் ஆப்ளிகேஷன் ஃபண்ட் பிஎஸ்என்எல் நிறுவனத்துடன் இன்று ஒப்பந்தம் செய்தது. இதன் மூலம் அகர்தலாவுக்கு இன்டர்நெட் இணைப்புக்கு 10 ஜிபிபிஎஸ் சர்வதேச அலைவரிசை, காக்ஸ் பஜார் வழியாக வங்கதேசத்தின் பிஎஸ்சிசிஎல்  நிறுவனத்திடமிருந்து வாடகை அடிப்படையில் பெறப்படுகிறது.
இந்த ஒப்பந்தத்தின் கீழ், மேற்கண்ட சர்வதேச அலைவரிசையை, 3 ஆண்டுகளுக்கு வாடகைக்கு பெற, பிஎஸ்என்எல் நிறுவனத்துக்கு, யுஎஸ்ஓஎப் நிதியுதவி அளிக்கும். இதன் மூலம் வடகிழக்கு பகுதி மக்கள் அதிவேக இன்டர்நெட் இணைப்புடன் பல இ-சேவைகளை பெறுவர்.
மேலும் தகவல்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1747050
----
(Visitor Counter : 209
பாதுகாப்பு அமைச்சகம்
பாதுகாப்புத் துறை அமைச்சர் திரு ராஜ்நாத் சிங் ஈரான் பாதுகாப்பு அமைச்சருடன் இருதரப்பு பேச்சுவார்த்தை
மத்திய பாதுகாப்பு அமைச்சர் திரு ராஜ்நாத் சிங்கை, ஈரான் பாதுகாப்பு அமைச்சர் முகமது ரேஸா கரே அஷ்தியானி புதுதில்லியில் இன்று  சந்தித்து பேசினார். இந்த சந்திப்பின் போது இந்தியா - ஈரான் இடையேயான தொன்மை வாய்ந்த கலாச்சாரம், நாகரிகம், மொழி அடிப்படையிலான உறவுகள் மற்றும் இரு நாட்டு மக்களுக்கிடையேயான நட்புறவு குறித்து இரு தலைவர்களும் வலியுறுத்தினர்.
அதேபோல், ஆப்கானிஸ்தானின் தற்போதைய நிலைமை, அங்கு அமைதியை ஏற்படுத்துவதற்கான முன்னெடுப்புகள், எல்லைப் பாதுகாப்பு விவகாரம் ஆகியவை குறித்து இரு தலைவர்களும் தங்களது கருத்துக்களை பரிமாறிக் கொண்டதுடன், இருதரப்பு பாதுகாப்பு ஒத்துழைப்புக்கான நடவடிக்கைகளை மேம்படுத்திக் கொள்வது பற்றியும் ஆலோசித்தனர்.
மத்திய பாதுகாப்பு அமைச்சர் திரு ராஜ்நாத் சிங்கின் அழைப்பை ஏற்று 2023 ஏப்ரல் 28 ஆம் தேதி நடைபெற உள்ள ஷாங்காய் ஒத்துழைப்பு கூட்டமைப்பின் உறுப்பு நாடுகளின் பாதுகாப்பு அமைச்சர்கள் கூட்டத்தில் பங்கேற்பதற்காக ஈரான் பாதுகாப்பு அமைச்சர் புதுதில்லி வந்துள்ளார்.
சிறப்பு சேவைகள் மற்றும் கட்டுரைகள்
தபால் விநியோக எல்லை மாற்றம்
சென்னை திருவள்ளுவர் நகர் பகுதிக்கான தபால் விநியோக எல்லை மாற்றியமைக்கப்படுகிறது. இந்த பகுதிக்கு தற்போது வேளச்சேரி துணை அஞ்சல் நிலையத்திலிருந்து  தபால்கள் விநியோகம் செய்யப்பட்டு வரும் நிலையில், இனி பெருங்குடி துணை தபால் நிலையத்திலிருந்து  தபால்கள் விநியோகம் செய்யப்படும் என அறிவிக்கப்பட்டுள்ளது.
திருவள்ளுவர் நகர் பகுதி மக்கள் இனி 600 096 என்ற அஞ்சல் குறியீட்டு எண்ணெய் பயன்படுத்துமாறு அஞ்சல் துறை கேட்டுக்கொண்டுள்ளது. 10.06.2023 முதல் இது நடைமுறைக்கு வரும் எனவும், தபால்களை விரைவாகவும், குறித்த நேரத்திலும் பொதுமக்களுக்கு விநியோகம் செய்ய வேண்டும் என்ற நோக்கில் இந்த விநியோக எல்லை மாற்றியமைக்கப்படுவதாகவும், சென்னை மாநகர தென் மண்டல அஞ்சல் அலுவலகங்களில் மூத்த கண்காணிப்பாளர்கள் மேஜர் டி திவ்யா தெரிவித்துள்ளார்.
சுற்றுச்சூழல் மற்றும் வனத்துறை அமைச்சகம்
இந்தியாவின் தேசிய ரெட் ப்ளஸ் அணுகுமுறை திட்டத்தை வெளியிட்டார் சுற்றுச் சூழல் துறை அமைச்சர்
பருவநிலை மாற்றத்திற்கான பாரீஸ் உடன்படிக்கையில் இந்தியா உறுதியுடன் இருப்பதாகத் தெரிவித்த மத்திய சுற்றுச்சூழல், வனம், பருவநிலை மாற்றம் துறை அமைச்சர் டாக்டர் ஹர்ஷ்வர்தன், ரெட் பிளஸ் அணுகுமுறை திட்டத்தை அமல்படுத்துவதில் பழங்குடியினர், இதர வனவாழ் மக்கள் மற்றும் ஒட்டுமொத்த சமுதாயத்தின் ஈடுபாடும், ஒத்துழைப்பும் மிகவும் அவசியம் என்று வலியுறுத்தினார். வன அழிவு, வனத் தரக்குறைவு ஆகியவற்றால் ஏற்படும் கார்பன்-டை-ஆக்ஸைடு வெளியீட்டை குறைப்பதற்கான நடவடிக்கைகள் என பொருள்படும் ரெட் பிளஸ் தேசிய அணுகுமுறை திட்டத்தை இன்று புதுதில்லியில் அவர் வெளியிட்டுப் பேசினார். இது தொடர்பான புதிய கருத்துக்கள், புதுமை படைப்புகள் ஆகியவற்றின் அவசியத்தையும் டாக்டர் ஹர்ஷ்வர்தன் வலியுறுத்தினார். நாட்டில் ஆரோக்கியமான வாழ்க்கை சூழலுக்கு நமது வனங்கள் நன்றாக இருக்க வேண்டியது அவசியம் என்றும் அவர் தெரிவித்தார். ரெட் பிளஸ் செயல்பாடுகள் உள்ளூர் சமுதாயத்தினரின் நிலைத்த வாழ்வாதாரங்களுக்குப் பெரிதும் உதவும் என்று வலியுறுத்திய அவர், உயிரி பலதரப்பு தன்மையைப் பாதுகாக்கவும் இது அவசியம் என்றார்.
நிபுணர் குழு உறுப்பினர்களின் பணியைப் பாராட்டிய டாக்டர் வர்தன், தேசிய ரெட் பிளஸ் அணுகுமுறை திட்டத்தை அமல்படுத்துவதில் பங்களிக்க முன்வருமாறு நிபுணர்களையும், மக்களையும் கேட்டுக் கொண்டார். இந்த அணுகுமுறை திட்ட ஆவணத்தை தயாரிப்பதில் ஒத்துழைத்த அனைவருக்கும் அவர் நன்றி தெரிவித்துக் கொண்டார். பாரீஸ் உடன்படிக்கையை இந்தியா உறுதியுடன் அமல்படுத்துவதற்கு இந்திய தேசிய ரெட் பிளஸ் அணுகுமுறை திட்டம் ஒரு கருவியாக இருக்கும் என்று அமைச்சர் கூறினார்.
மத்திய சுற்றுச்சூழல், வனம், பருவநிலை மாற்ற அமைச்சகத்தின் வனத்துறை தலைமை இயக்குனர் மற்றும் சிறப்பு செயலாளர் டாக்டர் சித்தானந்த தாஸ், இந்த அமைச்சகத்தின் கூடுதல் செயலாளர் திரு. ஏ. கே. மேத்தா, மற்றும் உயரதிகாரிகள் இந்நிகழ்ச்சியில் பங்கேற்றனர்.
பிரதமர் அலுவலகம்
பிரதமர் உத்தராகண்ட் மாநிலம் கேதார்நாத் கோயிலில் பிரார்த்தனை செய்தார்: பதஞ்சலி ஆராய்ச்சி நிலையத்தை துவக்கி வைத்தார்
பிரதமர் திரு. நரேந்திர மோடி உத்தராகண்ட்டிற்கு பயணம் மேற்கொண்டார். அங்கு அவர் கேதார்நாத் கோவிலில் வழிபட்டார். அப்போது கோவிலில் குழுமியிருந்த பெருந்திரளான மக்களுக்கு வாழ்த்து தெரிவித்தார்.
பின்னர் பிரதமர் ஹரித்துவார் மாவட்டத்தில் உள்ள பதஞ்சலி ஆராய்ச்சி நிலையத்தை தொடங்கி வைத்தார். இந்த நிலையத்தில் உள்ள மருந்து கண்டுபிடிப்பு மற்றும் ஆராய்ச்சிக் கூடத்திற்கு பிரதமர் சென்று பார்வையிட்டார். யோகா குரு பாபா ராம் தேவ் மற்றும் ஆச்சார்யா பால கிருஷ்ணா ஆகியோர் பிரதமருடன் சென்றனர்.
நிகழ்ச்சியில் பேசிய பிரதமர் நாம் வரலாற்று ரீதியில் பெருமைப்படத் தக்க பாரம்பரியத்தை மறந்து விடவோ உதாசீனப் படுத்திவிடவோ மாட்டோம் என்று நம்பிக்கை தெரிவித்தார். நமது முன்னோர்களின் புதுமை படைப்பு வேகத்தை நாம் அப்படியே பாதுகாக்க வேண்டும் என்று பிரதமர் கேட்டுக் கொண்டார்.
சர்வதேச யோகா தினத்தை கொண்டாடும் போது எவ்வளவு முடியுமோ அவ்வளவு மக்களை ஒன்று சேர்க்க வேண்டுமென்று பிரதமர் கேட்டுக் கொண்டார். புதிய சுகாதாரக் கொள்கை பற்றி குறிப்பிட்ட அவர் இந்த கொள்கை சுகாதாரம், ஆரோக்கியம் போன்ற பல்வேறு அம்சங்களை உள்ளடக்கி இருப்பதாக கூறினார். நோய் வராமல் தடுக்கும் ஆரோக்கிய பராமரிப்பில் தூய்மைக்கு மிகுந்த முக்கியத்துவம் உண்டு என்று பிரதமர் குறிப்பிட்டார்.
நிகழ்ச்சியில் பிரதமர் திரு. நரேந்திர மோடி உலக மூலிகை கலைக் களஞ்சியத்தின் முதல் தொகுதியை வெளியிட்டார்.
சுற்றுலா அமைச்சகம்
ஊரக சுற்றுலா குறித்த இணையக் கருத்தரங்கை சுற்றுலா அமைச்சகம் நடத்தியது
நமது நாட்டைப் பாருங்கள் வரிசையின் கீழ் ஊரகச் சுற்றுலா குறித்த இணையக் கருத்தரங்கு ஒன்றை மத்திய சுற்றுலா அமைச்சகம் 2020 செப்டம்பர் 26 அன்று நடத்தியது.
கிராமங்கள், மக்கள், விவசாயம், கலாச்சாரம், நிலைத்தன்மை, பொறுப்புணர்ச்சி மற்றும் சமூக வாழ்வு ஆகியவற்றின் சிந்தனைகள் குறித்து இந்த இணையக் கருத்தரங்கம் கவனம் செலுத்தியது.
கிரீன் பீப்பிள், தி கோட் வில்லேஜ் & பாக்ரி சாப் நிறுவனர் திரு ரூபேஷ் ராய், இமயமலைப் பயணியான 23 வயதுடைய மணி மகேஷ் அரோரா, உபசரிப்புத் துறைப் பணியாளர் திருமிகு சுனிதா குட்லே ஆகியோர் இந்தக் கருத்தரங்கை வழங்கினர்.
நிறைவுரை ஆற்றிய கூடுதல் தலைமை இயக்குநர் திருமிகு ரூபிந்தர் பிரார், தற்போதைய விதிமுறைகளைப் பின்பற்றி, சுற்றுச்சூழலுக்கு மதிப்பளித்து ஒட்டுமொத்த மனித குலமும் இயற்கையுடன் இணைந்து வாழலாம் என்று தெரிவித்தார்.
குடியரசுத் துணைத் தலைவர் செயலகம்
நாட்டின் ஜனநாயக நெறிமுறைகளைப் பாதுகாக்க செய்தித்தாள்கள் மற்றும் ஊடகங்கள் முக்கியம்: குடியரசு துணைத் தலைவர்
நாட்டின் ஜனநாயக நெறிமுறைகளைப் பாதுகாப்பதில் ஊடகங்களின் முக்கியப் பங்கை எடுத்துரைத்த குடியரசு துணைத் தலைவர் திரு எம் வெங்கையா நாயுடு, செய்திகளையும் தகவல்களையும் நடுநிலையான முறையில் ஊடகங்கள் வழங்க வேண்டும் என்றும் வலியுறுத்தினார்.
'லாயர்' வார இதழின் 40-வது ஆண்டு விழாவையொட்டி நெல்லூரில் ஏற்பாடு செய்யப்பட்ட 'துங்க பண்டுகா' விழாவில் பங்கேற்ற அவர், பத்திரிகை உள்ளிட்ட பல்வேறு துறைகளில் விழுமியங்கள் சீரழிந்து வருவது குறித்து கவலை தெரிவித்தார். உயர் தரத்தை நிலைநிறுத்தவும், அறம் சார்ந்த பத்திரிகை தொழிலை ஊக்குவிக்கவும் ஊடகங்களுக்கு அவர் அழைப்பு விடுத்தார்.
சுதந்திரப் போராட்டத்தின் போது செய்தித்தாள்கள் ஆற்றிய முக்கியப் பங்கை நினைவுகூர்ந்த அவர், மகாத்மா காந்தி உட்பட பல தலைவர்கள் பத்திரிகைகள் மற்றும் செய்தித்தாள்கள் மூலம் சமூக இயக்கங்களை வலுப்படுத்தினர் என்றார். மக்களிடையே விழிப்புணர்வை ஏற்படுத்துவதில் ஊடகங்கள் இன்றும் முக்கியப் பங்காற்றுகின்றன என்று கூறிய அவர், தூய்மை இந்தியா பிரச்சாரத்தை ஒரு பொது இயக்கமாக எவ்வாறு அவை மாற்றின என்பதை மேற்கோள் காட்டினார்.
உண்மை, ஒருமைப்பாடு மற்றும் துல்லியம் ஆகியவற்றை ஊடகங்கள் எப்போதும் நிலைநிறுத்த வேண்டும் என்று கூறிய திரு நாயுடு, அழுத்தங்களுக்கு அவைகள் அடிபணியக் கூடாது என்றார். விவசாயம், கிராமப்புற மேம்பாடு மற்றும் பெண்களுக்கு அதிகாரமளித்தல் தொடர்பான பிரச்சினைகளில் ஊடகங்கள் கவனம் செலுத்த வேண்டும் என்று அவர் வலியுறுத்தினார். விவசாயம் சார்ந்த விஷயங்களுக்கு பிரத்யேக இடங்களையும், நிகழ்ச்சிகளையும் செய்தித்தாள்கள் மற்றும் மின்னணு ஊடகங்கள் ஒதுக்க வேண்டும் என்றும் அவர் பரிந்துரைத்தார்.
கொவிட் பெருந்தொற்றின் போது அயராது உழைத்து, கொவிட் விதிமுறைகளைப் பின்பற்ற வேண்டியதன் மற்றும் தடுப்பூசிகளை போட்டுக்கொள்வதன் அவசியம் குறித்து மிகவும் தேவையான விழிப்புணர்வை ஏற்படுத்திய பத்திரிகையாளர் சமூகத்தை, குடியரசு துணைத் தலைவர் பாராட்டினார். பெருந்தொற்றின் போது உயிரிழந்த ஊடகவியலாளர்களுக்கு அஞ்சலி செலுத்திய அவர், அவர்களின் குடும்பத்தினருக்கு தனது இரங்கலைத் தெரிவித்தார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1771273
சுகாதாரம் மற்றும் குடும்ப நலத்துறை அமைச்சகம்
இந்தியாவில் செலுத்தப்பட்ட மொத்த கொவிட்-19 தடுப்பூசி எண்ணிக்கை 172.29 கோடியைக் கடந்தது
நாட்டில் கடந்த 24 மணி நேரத்தில் 46.82 லட்சத்துக்கும் அதிகமாக  தடுப்பூசி டோஸ்கள் செலுத்தப்பட்டுள்ளன. இத்துடன் நாட்டில் செலுத்தப்பட்ட மொத்த கொவிட் தடுப்பூசிகளின் எண்ணிக்கை, இன்று காலை 7 மணி நிலவரப்படி 172.29 கோடியைக்  கடந்தது. 1,92,76,398 அமர்வுகள் மூலம் இந்த சாதனை படைக்கப்பட்டுள்ளது.
கடந்த 24 மணி நேரத்தில் 1,36,962 பேர் குணமடைந்துள்ளதால், இதுவரை குணமடைந்தோர் மொத்த எண்ணிக்கை 4,14,68,120 ஆக அதிகரித்துள்ளது.
- தொடர்ந்து குணமடைந்தோர் விகிதம் தற்போது 97.37 சதவீதமாக உள்ளது. கடந்த 24 மணி நேரத்தில் 50,407 பேர் புதிதாக பாதிக்கப்பட்டுள்ளனர்.
நாட்டில் கொவிட் பாதிப்பிற்கு சிகிச்சை பெறுபவர்களின் எண்ணிக்கை 6,10,443 ஆக உள்ளது; நாட்டில் கொவிட் சிகிச்சை பெறுபவர்களின் மொத்த விகிதம் தற்போது 1.43 சதவீதமாக உள்ளது.
கடந்த 24 மணி நேரத்தில் 14,50,532 கொவிட் பரிசோதனைகள் செய்யப்பட்டன. இதுவரை சுமார் 74.93 கோடி கொவிட் பரிசோதனைகள்  செய்யப்பட்டுள்ளன. வாராந்திரத் தொற்று 5.07 சதவீதமாக உள்ளது. தினசரித் தொற்று விகிதம் 3.48 சதவீதமாக பதிவாகியுள்ளது.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1797834
நுகர்வோர் நலன், உணவு மற்றும் பொது விநியோகம் அமைச்சகம்
2023-25 காலகட்டத்திற்கான சர்வதேச மின்னணு தொழில்நுட்ப ஆணையத்தின் துணைத் தலைமை, கேந்திர மேலாண்மை வாரியத் தலைமைப் பொறுப்பை இந்தியா வென்றுள்ளது
2023-25 காலகட்டத்திற்கான சர்வதேச மின்னணு தொழில்நுட்ப ஆணையத்தின் துணைத் தலைவர் பதவியையும், கேந்திர மேலாண்மை வாரியத் தலைமையையும் இந்தியா வென்றுள்ளது.
அமெரிக்காவின் சான் ஃபிரான்சிஸ்கோவில் அண்மையில் நடைபெற்ற சர்வதேச மின்னணு தொழில்நுட்ப ஆணையத்தின் பொதுக்கூட்டத்தில் ஆணையத்தின் இந்திய தேசியக் குழு மற்றும் இந்திய தர நிர்ணய அமைவனத்தின்
பல்வேறு தொழில்நுட்பக் குழுக்களின் உறுப்பினரான இந்திய பிரதிநிதி சுமார் 90% உறுப்பினர்களின் வாக்குகளைப் பெற்று வெற்றி அடைந்துள்ளார்.
சர்வதேச தர நிர்ணய நிறுவனத்தின் கொள்கை மற்றும் நிர்வாக அமைப்புகளிலும், சர்வதேச மின்னணு தொழில்நுட்ப ஆணையத்திலும் இந்தியாவின் பிரதிநிதித்துவம், முக்கிய கேந்திர மற்றும் கொள்கை சம்பந்தமான விஷயங்களில் இந்தியாவின் கருத்துக்களை முன்னிலைப்படுத்த ஏதுவாக இருப்பது மட்டுமல்லாமல், தேசிய தர முன்னுரிமைகளை சர்வதேச அளவில் சிறந்த நடைமுறைகளுடன் ஒருங்கிணைக்கும் வாய்ப்பையும் வழங்கும்.
இந்திய பிரதிநிதியான திரு. விமல் மகேந்துரு, சர்வதேச மின்னணு தொழில்நுட்ப ஆணையத்தின் துணைத் தலைவராக பதவி வகிப்பார்.
மின்சாரம், மின்னணு மற்றும் அதனுடன் தொடர்புடைய தொழில்நுட்பங்களுக்கான சர்வதேச தரத்தை நிர்ணயிக்கும் அமைப்பாக சர்வதேச மின்னணு தொழில்நுட்ப ஆணையம் செயல்படுகிறது. தர நிர்ணய மேலாண்மை வாரியம் என்பது தொழில்நுட்ப கொள்கை சம்பந்தமான விஷயங்களுக்கு பொறுப்பு வகிக்கும் ஆணையத்தின் முக்கிய நிர்வாக அமைப்பு என்பது குறிப்பிடத்தக்கது.
பிரதமர் அலுவலகம்
சுப்ரமணிய பாரதியாரை பிரதமர் நினைவுகூர்கிறார்
பிரதமர் திரு. நரேந்திர மோடி, மாமனிதர் சுப்ரமணிய பாரதியாரை அவரது பிறந்த நாளில் நினைவுகூர்கிறார்.
“மகாகவி பாரதியார் என்றழைக்கப்படும் மாமனிதர் சுப்பிரமணிய பாரதியின் பிறந்தநாளன்று அவரை நினைவு கூர்கிறேன். தேசப்பற்று, சமூக சீர்திருத்தம், கவிப்புலமை, உறுதிமிக்க சுதந்திர உணர்வு மற்றும் அச்சமின்மைக்கு சிறந்த எடுத்துக்காட்டாய் திகழ்ந்தவர். அவரது எண்ணங்களும், பணிகளும் இன்றைக்கும் நம்மை எழுச்சியூட்டும் விதமாகவே உள்ளன.
அனைத்துக்கும் மேலாக, பாரதியார், நீதி மற்றும் சமத்துவத்தில் நம்பிக்கை கொண்டிருந்தார். ஒரு முறை அவர், “தனி ஒருவனுக்கு உணவில்லை எனில், ஜெகத்தினை அழித்திடுவோம்” என்றுரைத்தார். மனிதத் துயரங்களைக் குறைப்பதற்கும், அதிகாரம் அளித்தலை மேம்படுத்துவதற்குமான அவரது தொலைநோக்கை இந்தக் கூற்று சுருக்கமாக எடுத்துரைக்கிறது” என்று பிரதமர் கூறியுள்ளார்.
பிரதமர் அலுவலகம்
அகமதாபாத் ஷாப்பிங் திருவிழா 2019-ஐ பிரதமர் தொடங்கி வைத்தார்
நாட்டில் தொழில் செய்வதற்கு உகந்த சூழ்நிலையை உருவாக்குவதற்கு அரசு தொடர்ந்து நடவடிக்கைகள் எடுத்து வருகிறது என்று கூறினார் பிரதமர்
அகமதாபாத் நகரில் சபர்மதி நதிக்கரையில் நடைபெறும் ஆமதாபாத் ஷாப்பிங் திருவிழா 2019-ஐ பிரதமர் திரு. நரேந்திர மோடி தொடங்கி வைத்தார். சாலையோர வியாபாரிகள் முதல் ஷாப்பிங் மால் வியாபாரிகள் வரை, கைவினைஞர்கள் முதல் ஓட்டல்கள் - உணவகங்கள் - தொடர்புடைய வணிகர்கள் வரை, குஜராத் முழுவதிலும் இருந்து தங்களுடைய பொருட்களைக் காட்சிப்படுத்தவும், விற்பதற்கும் ஏராளமானோர் இதில் கலந்து கொண்டிருக்கிறார்கள். துடிப்புமிக்க குஜராத் உச்சிமாநாட்டுடன் இணைந்து ஏற்பாடு செய்திருப்பதால் இந்தத் திருவிழா தனித்துவமானதாக இருக்கிறது.
இந்த நிகழ்ச்சியை ஒட்டி பிரதமர் பொது மக்கள் மத்தியில் உரையாற்றினார். ``இதுபோன்ற பெரிய வணிக மாநாடுகளை வழக்கமாக வெளிநாடுகளில் தான் நாம் பார்ப்போம். இப்போது துடிப்புமிக்க குஜராத் மற்றும் அகமதாபாத் ஷாப்பிங் திருவிழா ஆகியவை ஒரே சமயத்தில் தொடங்கியிருப்பது பாராட்டுக்குரிய முயற்சி'' என்று அவர் கூறினார்.
``நாட்டில் தொழில் செய்வதற்கு உகந்த சூழ்நிலையை உருவாக்குவதற்காக அரசு தொடர்ச்சியாக முயற்சிகள் எடுத்து வருகிறது. கடந்த 4 ஆண்டுகளில் பழைய சட்டங்கள் ரத்து செய்யப்பட்டு, நூற்றுக்கணக்கான விதிமுறைகள் எளிமையாக்கப் பட்டுள்ளன. அதனால்தான் தொழில் செய்வதற்கு உகந்த பட்டியலில் 142வது இடத்தில் இருந்து 77வது இடத்துக்கு கணிசமாக முன்னேறும் வாய்ப்பு ஏற்பட்டுள்ளது'' என்று பிரதமர் குறிப்பிட்டார். ``சிறு தொழில்முனைவோருக்கான நடைமுறைகளை எளிமையாக்குவதற்கு நாங்கள் தொடர்ந்து பெருமுயற்சிகள் எடுத்து வருகிறோம். ஜி.எஸ்.டி. மற்றும் இதர ஆவணங்களின் அடிப்படையில் சிறுதொழில்முனைவோருக்கு வங்கிகள் கடன் அளிக்கலாம் என்ற நடைமுறையை உருவாக்கி வருகிறோம். ஒரு கோடி ரூபாய் வரையிலான கடன்களை 59 நிமிடங்களில் நாங்கள் அளிக்கிறோம்'' என்றும் பிரதமர் தெரிவித்தார்.
முன்னதாக காந்திநகரில் மகாத்மா மந்திர் கண்காட்சி மற்றும் மாநாட்டு மையத்தில் துடிப்புமிக்க குஜராத் உலக வர்த்தக மாநாட்டை பிரதமர் தொடங்கி வைத்தார். காந்தி நகரில் ஜனவரி 18 முதல் 20 ஆம் தேதி வரை நடைபெறும் 9வது துடிப்புமிக்க குஜராத் மாநாடு இதன் மூலம் தொடங்கியுள்ளது. அரசுகளின் தலைவர்கள், உலகளாவிய தொழில் நிறுவனங்களின் தலைவர்கள், சிந்தனையாளர்கள் உள்ளிட்டோர் இந்த மாநாட்டில் பங்கேற்கிறார்கள். நாளை நடைபெறும் தொடக்க நிகழ்ச்சியில் பிரதமர் திரு. நரேந்திர மோடி உரையாற்றுகிறார்.
எரிசக்தி அமைச்சகம்
பெருமைமிகு சிஐஐ-ஐடிசி விருதுகளை என்டிபிசி வென்றது
நாட்டின் மிகப்பெரிய மின்சார உற்பத்தியாளரான என்டிபிசி லிமிடெட், பெருமைமிகு சிஐஐ-ஐடிசி நிலைத்தன்மை விருதுகள் 2020-இல் பெருநிறுவன சமூக பொறுப்பு பிரிவில் சிறந்து விளங்குவதற்கான விருதை வென்றது.
என்டிபிசி லிமிடெட்டின் குறிப்பிடத்தகுந்த சாதனையை பாராட்டி பெருநிறுவன உயர் சிறப்புப் பிரிவில் அந்நிறுவனத்துக்கு கௌரவம் அளிக்கப்பட்டது.
காணொலி மூலம் நடைபெற்ற 15-வது சிஐஐ-ஐடிசி நிலைத்தன்மை விருதுகள் 2020 விழாவில், மத்திய நிதி மற்றும் பெருநிறுவன விவகாரங்கள் இணை அமைச்சர் திரு அனுராக் சிங் தாக்கூரிடம் இருந்து என்டிபிசி லிமிடெட்டின் மனிதவள பிரிவு இயக்குநர் திரு டிகே பட்டேல் இந்த விருதை பெற்றுக்கொண்டார்.
பெருநிறுவன சமூக பொறுப்பு பிரிவில் சிஐஐ-ஐடிசியால் வழங்கப்படும் மிகப்பெரிய விருது இதுவாகும். பெருநிறுவன உயர் சிறப்புப் பிரிவில் விருதை பெறும் ஒரே பொதுத்துறை நிறுவனம் என்டிபிசி ஆகும்.
2019 மற்றும் 2020 என்று தொடர்ந்து இரண்டு ஆண்டுகளாக, பெருநிறுவன உயர் சிறப்புப் பிரிவில் சிஐஐ-ஐடிசி நிலைத்தன்மை விருதுகளை என்டிபிசி பெற்றுள்ளது.
-----
(Visitor Counter : 151
குறு சிறு மற்றும் நடுத்தர தொழில் துறை அமைச்சகம்
சில்லரை வணிகர்கள் மற்றும் கட்டுமானத் துறையினரை சிறு, குறு, நடுத்தர நிறுவனங்களாக பதிவு செய்ய அனுமதிப்பது பரிசீலிக்கப்படும் – திரு.நிதின் கட்கரி
இந்திய சில்லரை வர்த்தகர்கள் சங்கம், பொறியாளர்களாக செயல்படுவோர், கட்டிடக் கலைஞர்கள் மற்றும் நகர திட்டமிடல் சங்கத்தினர் தங்கள் தொழில்களை சிறு, குறு, நடுத்தர நிறுவனங்களாக பதிவுசெய்ய அனுமதிக்குமாறு விடுத்த கோரிக்கை விரைவில் பரிசீலிக்கப்படும் என்று மத்திய சிறு, குறு, நடுத்தர நிறுவனங்கள் மற்றும் சாலைப் போக்குவரத்து, நெடுஞ்சாலைத் துறை அமைச்சர் திரு.நிதின் கட்கரி இன்று உறுதியளித்தார். வேலைவாய்ப்பை உருவாக்குவோர் என்ற அடிப்படையில் இதனை ஆய்வுசெய்ய வேண்டியிருப்பதாக தான் கருதுவதாக அவர் கூறினார். மேலும், பணியாளர்களுக்கு காப்பீடு, மருத்துவம், ஓய்வூதியம் போன்ற பல்வேறு பலன்கள் வழங்க முடியுமா என்ற அடிப்படையிலும் ஆய்வுசெய்ய வேண்டும் என்று அவர் கூறினார்.
வீடுகளுக்கே சென்று பொருட்களை வழங்குவதை தொடங்குவது குறித்து ஆய்வுசெய்யுமாறு சில்லரை வர்த்தகர்களை அவர் கேட்டுக் கொண்டார். மேலும், சமூக இடைவெளியை பேணுதல், நுகர்வோர் /தொழிலாளர்களுக்கு கிருமிநாசினி வழங்குவது, அனைத்து சில்லரை விற்பனையகங்களிலும் முகக்கவசம் அணிவது ஆகியவற்றை பின்பற்றுமாறு அமைச்சர் அறிவுறுத்தினார்.
இந்திய சில்லரை வர்த்தகர்கள் சங்கம் மற்றும் பொறியாளர்களாக செயல்படுவோர், கட்டிடக் கலைஞர்கள் மற்றும் நகரத் திட்டமிடலாளர்கள் சங்கம்  ஆகியவற்றின் பிரதிநிதிகளுடன் காணொலிக் காட்சி மூலம் அமைச்சர் இன்று ஆலோசனை நடத்தினார். அப்போது, கோவிட்-19 தொற்றால் தங்களது துறைகளுக்கு ஏற்பட்ட பாதிப்புகள் குறித்து அவர்கள் எடுத்துரைத்தனர். இந்த கலந்துரையாடலின்போது, கோவிட்-19 பெருந்தொற்றுக்கு மத்தியில் தாங்கள் எதிர்கொண்டுவரும் பல்வேறு சவால்கள் குறித்து பிரதிநிதிகள் எடுத்துரைத்தனர். மேலும், தங்களது துறைகளை மீட்டெடுக்க சில ஆலோசனைகளை வழங்கியதுடன், அரசு ஆதரவு அளிக்க வேண்டும் என்று கேட்டுக் கொண்டனர்.
அதிக மக்கள் தொகையைக் கொண்ட நகரங்களில் நெரிசலைக் குறைப்பதற்கான வழிவகைகளை ஆராயுமாறு பொறியாளர்கள், கட்டிடக் கலைஞர்கள் மற்றும் நகர திட்டமிடலாளர்களை அமைச்சர் கேட்டுக் கொண்டார். மேலும், கிராமப்புறங்கள், மலைப்பகுதிகள் மற்றும் பின்தங்கிய பகுதிகள், குறிப்பாக, அந்தப் பகுதிகளைக் கடந்து செல்லும் புதுதில்லி – மும்பை அதிவிரைவு சாலை போன்ற பசுமை அதிவிரைவுச் சாலை திட்டங்களில் ஈடுபடுமாறு அறிவுறுத்தினார். இந்த மாபெரும் திட்டத்தில், பல்வேறு முனையங்கள் மற்றும் சரக்கு பூங்காக்கள் அமைக்கப்பட இருப்பதாகவும், இதில் மிகப்பெரும் வாய்ப்புகள் கிடைக்கும் என்றும் அமைச்சர் கூறினார்.
இந்த ஆலோசனையின்போது விவாதிக்கப்பட்ட முக்கிய பிரச்சினைகள் மற்றும் ஆலோசனைகளை காணலாம்:
சில்லரை வணிகர்கள் / உணவு விடுதிகள் / கட்டிடக்கலை நிறுவனங்களை சிறு, குறு, நடுத்தர நிறுவனங்களாக பதிவுசெய்வது, கோவிட்-19 தொடர்பான பாதுகாப்பு நிபந்தனைகளை பின்பற்றி வணிக வளாகங்களை திறப்பது, அத்தியாவசியமற்ற சேவைகளுக்காக மின்னணு - வர்த்தக நிறுவனங்களின் செயல்பாடுகளை தொடங்குவது, சில்லரை வர்த்தகர்களுக்கு வாடகையில் சலுகை அளிப்பது, கடன் தவணைகளை செலுத்துவதற்கான அவகாசத்தை 9 மாதங்களுக்கு நீட்டிப்பது, வங்கி வட்டி விகிதத்தை 10%-லிருந்து 4-5%-ஆக குறைப்பது, இந்திய ரிசர்வ் வங்கியின் வழிகாட்டுதல்களை தனியார் வங்கிகள் பின்பற்றுவது, பெறும் பொருட்களுக்கு மட்டுமே ஜிஎஸ்டி-யை விதிப்பது, ரியல் எஸ்டேட் ஒழுங்குமுறை ஆணைய சட்டத்தின்கீழ் ஏற்கனவே பதிவுசெய்யப்பட்ட கட்டுமானதாரர்களை சிறு, குறு, நடுத்தர நிறுவனங்களாக பதிவுசெய்வது உள்ளிட்ட விவகாரங்கள் குறித்து விவாதிக்கப்பட்டது.
குடியரசுத் துணைத் தலைவர் செயலகம்
செய்திகளையும், கருத்துக்களையும் ஊடகங்கள் கலக்கக்கூடாது : குடியரசுத் துணைத் தலைவர் வலியுறுத்தல்
‘‘ஊடக நிறுவனங்களில் நம்பகத்தன்மை இருக்க வேண்டும். செய்திகளையும், கருத்துக்களையும் ஊடகங்கள் கலக்கக்கூடாது’’ என குடியரசுத் துணைத் தலைவர் திரு. எம்.வெங்கையா நாயுடு வலியுறுத்தியுள்ளார்.
‘கிருஷ்ண பத்திரிக்கா’ என்ற நாளிதழின் முன்னாள் ஆசிரியரும், முன்னோடி தெலுங்கு பத்திரிக்கையாளருமான முத்னூரி கிருஷ்ண ராவ் எழுதிய தலையங்கங்களின் தொகுப்பு, முத்னூரி கிருஷ்ண ராவ் சம்பதகீயாலு’ என்ற புத்தகமாக வெளிவந்துள்ளது. இதை ஐதராபாத்தில் வெளியிட்ட குடியரசு துணைத் தலைவர் திரு. வெங்கையா நாயுடு கூறியதாவது:
செய்திகளையும், கருத்துக்களையும் ஊடகங்கள் கலக்கக்கூடாது. மக்களுக்கு உண்மை தகவல்களை கொண்டு சேர்ப்பது மட்டுமே ஊடகங்களின் முக்கிய நோக்கமாக இருக்க வேண்டும். மக்கள் செய்திகளை பெறுவதால், ஊடகங்கள் நம்பகத்தன்மையுடன் இருக்க வேண்டும். மக்களின் எதிர்பார்ப்புக்கு ஏற்றபடி ஊடகங்கள் செயல்பட வேண்டும். இதழியல் ஒரு இயக்கமாக கருதப்படவேண்டும். ஜனநாயகத்தை காப்பதில் நான்கு தூண்களில் ஒன்றாக ஊடகம் முக்கிய பங்காற்றுகிறது. தகவல் தொடர்பின் முக்கிய வழியாக ஊடகம் உள்ளது. இதனால் மக்களின் பிரச்னைகளை அரசின் கவனத்துக்கு கொண்டு செல்ல முடியும் மற்றும் அரசின் திட்டங்களையும், கொள்கைகளையும் மக்களுக்கு கொண்டு சேர்க்க முடியும். அரசை கேள்வி கேட்க, விமர்சிக்க, மாற்று தீர்வுகளை எடுத்துக்கூற ஊடகத்துக்கு உரிமையும், பொறுப்பும் உள்ளது. அதே நேரத்தில், சிறிய விஷயங்களை ஊடகங்கள் பெரிதுபடுத்தி மக்கள் இடையே பீதி ஏற்படுத்தக் கூடாது.
மக்கள் மீது பிரம்மாண்ட தாக்கத்தை ஊடகம் ஏற்படுத்துகிறது. அதனால் பத்திரிக்கையாளர்கள் தங்களின் ஒவ்வொரு வார்த்தையை கவனமாக சமூகத்துக்கு தெரிவிக்க வேண்டும். தாங்களும் சமூகத்தில் ஒரு அங்கம் என்பதை பத்திரிக்கையாளர்கள் நினைவில் கொள்ள வேண்டும்.
இவ்வாறு திரு. வெங்கையா நாயுடு பேசினார்.
கொரோனா தொற்று காலத்தில் சரியான தகவல்களை மக்களுக்கு தெரிவிப்பதில் பத்திரிக்கையாளர்கள் தைரியத்துடன் செயல்பட்டதையும் திரு. வெங்கையா நாயுடு பாராட்டினார்.
மேலும் விவரங்களுக்கு இந்த ஆங்கில செய்தி குறிப்பை காணவும்:
https://pib.gov.in/PressReleseDetail.aspx?PRID=1803372